Verstewig die bande met jul kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Verstewig die bande met jul kinders
Verstewig die bande met jul kinders
In baie hedendaagse huishoudings werk albei ouers om die pot aan die kook te hou. Die kinders se dae en selfs naweke is tot oorlopens toe volgepak met skoolwerk en buitemuurse aktiwiteite. Saans is almal moeg en die paar ure tot en met slaaptyd word deur roetinetake opgeslurp. Ouers en kinders leef by mekaar verby en gesinsverhoudinge bly in die slag. Dit maak ons moedeloos, want dis nie ons droom van 'n gelukkige en gesonde gesin nie. Dit is egter moontlik om te midde van die daaglikse gejaag bande met jul kinders te verstewig.
Drukkies of fisiese aanraking: Begin deur liefdevol te wees wanneer jy hulle soggens wakker maak en sluit die dag so af. Gee 'n drukkie wanneer julle totsiens sê en weer wanneer julle mekaar vanaand sien. In die verbygaan, streel hul hare, vryf die skouers of gee net 'n liefdevolle klop op die rug, kielie hulle speels, of gee 'n "high five". Selfs oogkontak of 'n liefdevolle glimlag kan as 'n aanraking ervaar word.
Speel en lag: Betrek hulle op 'n speelse manier by huistake deur byvoorbeeld te sê: 'Kom ons kyk hoe vinnig jy die tafel vir ons kan dek." Vertel grappies of staaltjies terwyl julle kos maak of opruim. So word sleurtake op 'n prettige manier afgehandel. Vele hande maak ligte werk en as dit boonop in ligte luim afgehandel word, is dit 'n bonus.
Wees positief: Sluit elke dag op 'n positiewe noot af, selfs al was daar deur die dag onaangename insidente, hetsy by die skool of tuis. Luister na jou kind se ontsteltenis omdat jy vroeër die dag kortaf met haar was, of oor 'n teleurstellende toetspunt. Verseker haar dat more 'n nuwe dag met nuwe geleenthede is. En boweal, dat jy steeds lief is vir haar.
Onverdeelde aandag: Skakel die motorradio (en jou selfoon) af op pad skool of huis toe smiddae na skool. Moedig die kinders aan om oor uitdagings wat voorlê te praat of oor wat deur die dag gebeur het. Doen dieselfde tuis – skakel die TV, radio en selfone vir 'n paar ure af en luister na hulle terwyl julle as gesin saam eet of besig is met huistake.
Gehaltetyd: Bestee minstens 15 minute per dag alleentyd met elke kind. Pa en Ma maak beurte sodat elke ouer al om die ander dag iets lekkers saam met elke kind doen. Oor naweke kan die tyd tot minstens 'n uur gerek word. Doen soms lekker dinge as gesin saam – gee vir elke kind 'n beurt om te kies wat hy/sy graag wil doen. Laat jul kinders altyd weet hulle is vir julle so belangrik dat julle tyd saam met hulle wil deurbring.
Wees betrokke: Woon sport- en kultuurbyeenkomste en oueraande by. Al is dit nie altyd moontlik vir albei ouers om teenwoordig te wees nie, maak beurte. Julle teenwoordigheid wys dat julle omgee.
Verwelkom emosie: Moedig die kinders aan om vir julle te sê wanneer hulle woedend, hartseer, bang of teleurgesteld, opgewonde of bly is.
Deel jou storie: Kinders hou daarvan om daaraan herinner te word dat julle as ouers ook kinders was en ook net soos hulle oppe en affe beleef het. Vertel hulle van insidente uit jul kinderjare. Dit bied ook die geleentheid om raad te gee oor foute wat julle begaan het. Eerlikheid bou vertroue.
Liefde, erkenning, aanvaarding en bemoediging: Verseker hulle gereeld dat julle hulle liefhet, waardeer, dat hulle oulik is, dat julle trots is op hulle en hulle aanvaar nes hulle is. Bemoedig hulle wanneer hulle sukkel. Laat hulle altyd spesiaal voel. Wees altyd eerlik – kinders kom agter wanneer jy oordadig is met die heuningkwas.
Psychology Today: https://www.psychologytoday.com/blog/peaceful-parents-happy-kids/201706/ten-habits-strengthen-your-relationship-your-child
Romper: https://www.romper.com/p/15-ways-to-improve-your-relationship-with-your-child-in-one-day-4545